b'\n_START_ARTICLE_\nWilliamsi s\xc3\xbcndroom\n_START_SECTION_\nN\xc3\xa4rvis\xc3\xbcsteem\n_START_PARAGRAPH_\nMitmete geenide puudumine Williamsi s\xc3\xbcndroomiga patsientidel m\xc3\xb5jutab oluliselt aju funktsioone, h\xc3\xb5lmates h\xc3\xa4lbeid v\xc3\xa4ikeajus, paremas kiirusagaras ja vasaku otsmikusagara piirkonnas. See muster on koosk\xc3\xb5las visuaal-ruumiliste h\xc3\xa4iretega ning probleemidega k\xc3\xa4itumise ajastamisel, mida on Williamsi s\xc3\xbcndroomiga patsientidel tihti t\xc3\xa4heldatud. Frontaal-v\xc3\xa4ikeaju-rajad on seotud k\xc3\xa4itumise ajastamisega ning neokorteksi parietaal-dorsaalpiirkonnad tegelevad visuaalse protsessinguga, mis toetab keskkonna (kuid mitte n\xc3\xa4gude) visuaal-ruumilist anal\xc3\xbc\xc3\xbcsi. Williamsi s\xc3\xbcndroomiga inimesed on tavaliselt s\xc3\xb5bralikud, \xc3\xbclijutukad ning v\xc3\xb5ivad tihti pahvatada, mis demonstreerib dorsaal-ventraalsetest puuduj\xc3\xa4\xc3\xa4kidest tulenevat sisemiste piirangute v\xc3\xa4henemist. On tehtud ka uuringuid, mis n\xc3\xa4itavad Williamsi s\xc3\xbcndroomiga inimeste mandelkeha suurenemist, v\xc3\xb5rreldes seda mandelkeha keskmise suurusega inimestel. Teades, et mandelkeha kontrollib inimeste hirmutunnetust, v\xc3\xb5ib n\xc3\xa4ha, miks on WBSiga indiviidid altid suhtlema k\xc3\xb5igiga, kaasa arvatud v\xc3\xb5\xc3\xb5rastega._NEWLINE_2010. aasta uuringud n\xc3\xa4itasid vasaku auditoorse korteksi suurenemist ning selle k\xc3\xb5rgemat aktivatsiooni, mida interpreteeritakse kui neuraalset korrelatsiooni nende r\xc3\xbctmitunnetuse ja kiindumusega muusikasse. Sarnase suurusega auditoorseid kortekseid on varem leitud ainult professionaalsetel muusikutel.\n_START_SECTION_\nDiagnoosimine\n_START_PARAGRAPH_\nIndiviidide v\xc3\xa4liste tunnuste p\xc3\xb5hjal klassifitseerimine ei ole piisav. T\xc3\xa4nap\xc3\xa4eval kasutatakse diagnoosi kinnitamiseks geneetilisi teste, mille korraldavad geneetikud koost\xc3\xb6\xc3\xb6s laboritega.\n_START_SECTION_\nRavi\n_START_PARAGRAPH_\nWilliamsi s\xc3\xbcndroomile ei ole ravi. Soovitatav on v\xc3\xa4ltida liigse kaltsiumi ja D-vitamiini tarvitamist, liiga suure vere kaltsiumisisalduse korral tuleb seda ravida. Veresoonte ahenemine v\xc3\xb5ib olla oluline terviseprobleem, mida tuleb ravida individuaalselt. Liigeste j\xc3\xa4ikuse korral on vajalik f\xc3\xbcsioteraapia. Williamsi s\xc3\xbcndroomiga lapsi saab aidata ka arengu- ja k\xc3\xb5neteraapiaga (verbaalsed tugevused aitavad h\xc3\xbcvitada n\xc3\xb5rkusi). \xc3\x9clej\xc3\xa4\xc3\xa4nud raviviisid p\xc3\xb5hinevad patsiendi konkreetsetel s\xc3\xbcmptomitel. Ameerika Pediaatrite Akadeemia on avaldanud juhtn\xc3\xb6\xc3\xb6rid, mis sisaldavad kardioloogilist, arengu-, ps\xc3\xbchholoogilist ja hariduslikku hinnangut ning palju soovitusi, kuidas Williamsi s\xc3\xbcndroomi korral k\xc3\xa4ituda ja milleks valmis olla.\n_START_SECTION_\nKirurgiline ravi\n_START_PARAGRAPH_\nWilliamsi s\xc3\xbcndroomiga inimesed v\xc3\xb5ivad vajada kardiokirurgilist operatiivset ravi, korrigeerimaks kaasas\xc3\xbcndinud aordi stenoose (n\xc3\xa4iteks aordiklapi stenoos jm).'